یۆزاوتوزدؤردونجو درس
2. باغلاییجیلار
باغلاییجیلار اؤنملى نیطق حیصهلریندن بیریدیر. اونلارین مۆستقیل معناسى اولماز. باغلاییجیلارین ایکى اساسى وظیفه سى وار:
1- جۆملهنین ایکى همجینس عوضوونو بیرى-بیرینه باغلار: "ائلناز و آیلار مکتبه گئتدى" جۆملهسینده "ائلناز و آیلار" هر ایکیسى جۆملهنین مۆبتداسیدیر، همجینس عوضوودور و "و" باغلاییجیسى اونلارى بیرى-بیرینه باغلامیشدیر.
2- بیر جۆملهنین ایکى بؤلومونو بیرى-بیرینه باغلار: "من سنه دئدیم کى، آنا دیلینى اؤیرن" جۆملهسینده ایکى فیکیر وار، بیرى "من سنه دئدیم"، ایکینجیسى "آنا دیلینى اؤیرن"، "کى" باغلاییجیسى بو ایکى بؤلومو بیرى-بیرینه باغلامیشدیر.
"باغلاییجیلارین قورولوشجا نوعلارى"
باغلاییجیلار قورولوشجا ایکى چئشیددیر:
1. ساده باغلاییجیلار: ساده باغلاییجیلار یالنیز بیر سؤزدن عیبارت اولار: و، هم، کى، گاه، آمما، حتى، یعنى، گویا، نه، آنجاق، لاکین، اگر، دا، ده، تا، ایسه.
2. مۆرکب باغلاییجیلار: بو باغلاییجیلار ایکى و یا اوچ سؤزدن عمله گلر. بونلارین اؤنملیلرى بونلاردیر: چونکى، یاخود، هرگاه، نه اینکى، یوخسا، هابئله، و یا، اونا گؤره، اونا گؤره کى، بونا گؤره ده، سانکى، و یا کى، تا کى، مادام کى، ائله کى، اودور کى، بودور کى، بونا گؤره کى، یا دا، نه ده، هم ده، نه ده کى، یا دا کى، هم ده کى، و یا خود، ...
باغلاییجیلارین بیر بؤلومو اینکار آنلامى داشییار. بونلارین چوخ ایشلهننلرى بونلاردیر: نه، نه ده، و نه ده، نه ده کى، و نه ده کى ...
بو باغلاییجیلارین ایشلهنمهسینه بیر میثال: بابک نه آنا دیلینى آتار، نه ده، وطنینى ترک ائدر.
بعضى باغلاییجیلاردان سونرا ویرگۆل (،) یازیلار.
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab